瀋陽宴會

仁祖己卯。書狀官李元鎭赴瀋陽。與淸人讌會。到讌所。有小廳如敎場。廳前階上設黃幕。階下左右。各設一靑幕。諸王位也。差後左右。各設衆靑幕如一字狀。諸將位也。班中設一幕。置酒罇茶罐。其南左右。各陳樂器。稍右列氊帳。藏戱子大吹打。虜主椉白馬而出。無執靮者。著淸腦包黑貂裘。左手攬轡。右手揚鞭。前有仗馬二雙。張曲柄黃繖。如華盖杠星狀。下馬入廳。坐椅上東向。坐右椅者。乃貴永介也。又引胡僧上階坐。階下左幕。蒙古王，九王，八王，十王，押大貝勒坐焉。右幕。又進王，阿月宜王，頭頭坐焉。王世子 昭顯世子 坐頭頭之下。大君 孝宗大王 辭以疾不參。差後諸將。不可殫記。我使初坐右班末席之下。滿月介，五木刀巡視諸班。使鄭命壽引使臣。坐諸將上諸王北差後之幕。俄而倡優鼓譟而進。第一漢人爲關雲長戱。第二我人呈才。巾服嘯笛。語音跳躍。第三漢童女爲步繩之戱。又一漢女仰卧床上。足弄物。或兒或木或卓或甕或梯。戱罷而左右羣坐。蒙古部二人爲角觝。先行和酥茶一椀。繼進卓。卓上安牛羊肉一大盤。鹽一楪。皮榼盛酪酒。可一中盞。廳上樂只月琴而已。低唱蒙古歌。歌如紡車木釘子搖戰響。撤卓訖。諸班各行一跪三叩頭以謝。主入門。乃出。